**PODUZETNICI HRVATSKE U 2022. GODINI OSTVARILI NETO DOBIT**

**U IZNOSU OD 46,9 MILIJARDI KUNA**

Poduzetnici Hrvatske, obveznici poreza na dobit, njih 150.846 (bez financijskih institucija), u 2022. godini imali su 996.213 zaposlenih (prema satima rada). Ostvareni su ukupni prihodi u iznosu od 1.098,8 milijardi kuna i ukupni rashodi u iznosu od 1.038,5 milijardi kuna. U odnosu na 2021. godinu, ukupni prihodi veći su za 27,4%, a ukupni rashodi za 28,5%. Na stranim tržištima svoje proizvode i usluge plasiralo je 24.586 poduzetnika (16,3%), s tim da je od ukupnih prihoda 263 milijarde ostvareno prodajom robe na inozemnom tržištu, što je povećanje izvoza od 41,7% u usporedbi s 2021. godinom. U istom razdoblju kupljeno je robe u vrijednosti od 205,9 milijardi kuna te je trgovinski suficit iznosio 57,1 milijardu kuna. Dobit razdoblja, u iznosu od 75 milijardi kuna, ostvarilo je 102.270 poduzetnika (67,8%), dok je gubitak razdoblja od 28,1 milijardu kuna iskazalo 48.576 poduzetnika (32,2%). U odnosu na 2021. godinu, poduzetnici su ostvarili 22,2% veću dobit razdoblja uz povećanje gubitka razdoblja za 74%. To je rezultiralo ostvarenjem konsolidiranog financijskog rezultata – neto dobiti od 46,9 milijardi kuna, što je 3,7% više u odnosu na 2021. godinu (45,2 milijarde kuna).

U novu dugotrajnu imovinu u 2022. godini investiralo je 14.477 poduzetnika (9,6%) i to 34,4 milijarde kuna, što je povećanje od 16% u odnosu na prethodno poslovno razdoblje. Prosječna mjesečna obračunata neto plaća zaposlenih kod poduzetnika u 2022. godini iznosila je 6.973 kune, što je 9,7% više u odnosu na 2021. godinu (6.356 kuna).

Prema navedenim podacima vidljiv je znatan rast gospodarskih aktivnosti u 2022. g., u odnosu na 2021. g.

**Tablica 1. Financijski rezultati poslovanja 150.846 poduzetnika RH u 2022. i usporedba s 2021. godinom**

*(iznosi u tisućama kuna, plaće u kunama)*

|  |  |  |  |
| --- | --- | --- | --- |
| **Opis** | **2021.** | **2022.** | **Indeks 2022./2021.** |
| Broj zaposlenih | 953.526 | 996.213 | 104,5 |
| Ukupni prihodi | 862.203.464 | 1.098.830.934 | 127,4 |
| Ukupni rashodi | 808.155.415 | 1.038.537.597 | 128,5 |
| Dobit prije oporezivanja | 70.312.059 | 88.506.674 | 125,9 |
| Gubitak prije oporezivanja | 16.264.010 | 28.213.336 | 173,5 |
| Porez na dobit | 8.832.062 | 13.409.542 | 151,8 |
| Dobit razdoblja | 61.355.286 | 74.972.463 | 122,2 |
| Gubitak razdoblja | 16.139.298 | 28.088.667 | 174,0 |
| **Konsolidirani financijski rezultat (dobit ili gubitak razdoblja)** | **45.215.988** | **46.883.795** | **103,7** |
| Izvoz | 185.566.891 | 262.959.339 | 141,7 |
| Uvoz | 151.599.227 | 205.899.215 | 135,8 |
| Trgovinski saldo (izvoz minus uvoz) | 33.967.663 | 57.060.124 | 168,0 |
| Bruto investicije samo u novu dugotrajnu imovinu | 29.636.216 | 34.380.668 | 116,0 |
| Prosječne mjesečne neto plaće po zaposlenom | 6.356 | 6.973 | 109,7 |

*Izvor podataka: Financijska agencija, Registar godišnjih financijskih izvještaja*

I dalje je najviše poduzetnika u trgovini (28.323) koji su ostvarili i najveće ukupne prihode (346,1 milijarda kuna), dok je kod poduzetnika u prerađivačkoj industriji najviše zaposlenih (238.583), 2,7% više nego 2021. godine. Najveću neto dobit u 2022. godini iskazali su poduzetnici u trgovini, u iznosu od 13,7 milijardi kuna, što je povećanje od 25,2% u odnosu na 2021. godinu.

Promatrano po veličini poduzetnika, najviše je mikro poduzetnika, njih 134.587 (udio 89,2%), malih je 14.102 (udio 9,3%), srednjih 1.753 (udio 1,2%), a velikih 404 (udio 0,3%). Tri od četiri skupine poduzetnika ostvarile su neto dobit u 2022. godini koja je kod malih poduzetnika iznosila 15,14 milijardi kuna, kod srednje velikih poduzetnika 15,12 milijardi kuna, veliki poduzetnici ostvarili su 17,4 milijarde kuna, dok su mikro poduzetnici iskazali neto gubitak od 776,1 milijun kuna.

Promatrano po županijama i dalje dominiraju poduzetnici sa sjedištem u županiji Grad Zagreb u kojoj sjedište ima njih 50.012, što je 33,2% od ukupnog broja poduzetnika. Ukupni prihodi najviše su rasli na razini Ličko-senjske županije (56,5%), kao i neto dobit (5,3 puta više u odnosu na 2021.). Broj zaposlenih najviše je rastao u Dubrovačko-neretvanskoj (8,8%) i Istarskoj županiji (8,6%).

Najveće prihode u 2022. godini ostvarilo je veliko društvo u mješovitom vlasništvu, INA d.d., u iznosu od 35,1 milijardu kuna, kao i najveću dobit razdoblja u iznosu od 1,8 milijardi kuna.